Legal Document

Category: 384

Text:
42. ΑΠΟΦΑΣΗ ΥΠΟΥΡΓΩΝ ΑΝΑΠΤΥΞΗΣ ΚΑΙ ΜΕΤΑΦΟΡΩΝ  ΚΑΙ ΕΠΙΚΟΙΝΩΝΙΩΝ Αριθ. Τ/932 της 28 Φεβρ./6 Μαρτ. 1997 (ΦΕΚ Β΄  151) Όροι, προϋποθέσεις και διαδικασία της αντικατάστασης των ειδικών Τουριστικών λεωφορείων Δημόσιας χρήσης. Έχοντας υπόψη: 1.Τον Νόμ. 1624/51 «περί ΕΟΤ» όπως ισχύει σήμερα. 2.Τα άρθρα 8, 9 και 15 του Νόμ. 2446/96 «τροποποίηση του Νόμ. 711/77 περί ειδικών τουριστικών λεωφορείων» (ΦΕΚ 276/Α/19.12.96). 3.Το Π.Δ. 27/96 «Περί Συγχώνευσης των Υπουργείων Τουρισμού, Βιομηχανίας Ενέργειας και Τεχνολογίας και Εμπορίου στο Υπουργείο Ανάπτυξης» (ΦΕΚ 19/Α/96). 4.Το Π.Δ. 377/25.9.1996 «Διορισμός Υπουργών Αναπληρωτή Υπουργού και Υφυπουργών» (ΦΕΚ 244/Α/96). 5.Την αρ. 566/96 απόφαση του Πρωθυπουργού και Υπουργού Μεταφορών και Επικοινωνιών «Περί καθορισμού αρμοδιοτήτων στον Υφυπουργό Μεταφορών και Επικοινωνιών» (ΦΕΚ 910/Β/69). 6.Τις διατάξεις του Νόμ. 2081/1992 (ΦΕΚ 154/Α/92), αποφασίζουμε: 1.α).Δικαιούχοι αντικατάστασης ειδικού Τουριστικού λεωφορείου δημόσιας χρήσεως είναι Τουριστικά γραφεία ή Τουριστικές επιχειρήσεις οδικών μεταφορών (ΤΕΟΜ) υπό τις ακόλουθες προϋποθέσεις: αα)να έχουν λάβει το κατά Νόμο ειδικό σήμα λειτουργίας του ΕΟΤ. αβ)να είναι κύριοι του υπό αντικατάσταση λεωφορείου. αγ)να έχει εκδοθεί άδεια κυκλοφορίας στο όνομά τους. β)Σε περίπτωση παρακράτησης της κυριότητας, δικαιούχοι προς αντικατάσταση είναι ο κάτοχος του ειδικού τουριστικού λεωφορείου υπό την προϋπόθεση ότι θα υποβάλει στο ΕΟΤ έγγραφη συναίνεση του κυρίου περιβεβλημένη τον τύπο του συμβολαιογραφικού εγγράφου. 2.Η θέση σε κυκλοφορία του νέου λεωφορείου σε αντικατάσταση του παλαιού γίνεται μετά από προηγούμενη έγκριση του Ελληνικού Οργανισμού Τουρισμού. Ο δικαιούχος προκειμένου να λάβει την ως άνω έγκριση πρέπει να υποβάλει στην αρμόδια Υπηρεσία του ΕΟΤ αίτηση και επικυρωμένα φωτοαντίγραφα της άδειας κυκλοφορίας και του βιβλίου μεταβολών του υπό αντικατάσταση λεωφορείου στην περίπτωση που αυτό δεν έχει συμπληρώσει το κατά Νόμο όριο ηλικίας. Στην περίπτωση που το υπό αντικατάσταση λεωφορείο έχει συμπληρώσει το κατά Νόμο όριο ηλικίας θα υποβάλλεται η πράξη οριστικής διαγραφής του λεωφορείου που εκδίδει η Υπηρεσία Μεταφορών και Επικοινωνιών της οικείας Νομαρχιακής Αυτοδιοίκησης και επικυρωμένο αντίγραφο της άδειας κυκλοφορίας που κατατέθηκε για τη διαγραφή. 3.Η αντικατάσταση ειδικού Τουριστικού λεωφορείου ΔΧ μπορεί να πραγματοποιηθεί από τον δικαιούχο οποτεδήποτε πριν τη λήξη του ορίου ηλικίας του λεωφορείου. Εντός προθεσμίας ενός έτους από τη συμπλήρωση του ορίου ηλικίας του λεωφορείου, ο ενδιαφερόμενος οφείλει να υποβάλλει στον ΕΟΤ τα απαιτούμενα δικαιολογητικά για την έγκριση αντικατάστασης αυτού. Εντός προθεσμίας 2 ετών από την ημερομηνία χορήγησης της έγκρισης του ΕΟΤ ο δικαιούχος οφείλει να ολοκληρώσει την ταξινόμηση του λεωφορείου (χορήγηση πινακιδίων και έκδοση άδειας κυκλοφορίας). 4.Το νέο προς κυκλοφορία, σε αντικατάσταση του παλαιού, λεωφορείο μπορεί να είναι καινούργιο, μεταχειρισμένο εκ του εσωτερικού για το οποίο έχει προηγηθεί ο αποχαρακτηρισμός του ως ειδικού Τουριστικού λεωφορείου και δεν έχει συμπληρώσει το κατά Νόμο όριο ηλικίας ή μεταχειρισμένο εκ του εξωτερικού κατά τις διατάξεις των ΠΔ 194/91 (ΦΕΚ 75/Α/15.5.91) και ΠΔ 331/93 (ΦΕΚ 142/Α/30.8.93) ως και τις γενικές διατάξεις περί εισαγομένων από την Ευρωπαϊκή Ένωση και τον Ευρωπαϊκό Οικονομικό Χώρο, λεωφορείων. (Ν. 2465/ΦΕΚ 28   Α/97) και εφόσον κριθεί από ΚΤΕΟ κατάλληλο ως προς την ασφαλή κυκλοφορία του, καθώς και κατάλληλο ως προς την εμφάνιση, τις προσφερόμενες υπηρεσίες και τις παρεχόμενες εξυπηρετήσεις από τον ΕΟΤ. 5.Η αρμόδια Υπηρεσία Μεταφορών και Επικοινωνιών μετά τη χορήγηση της έγκρισης αντικατάστασης ΔΧ Τουρ. Λεωφορείου εκδίδει την άδεια κυκλοφορίας του νέου λεωφορείου στο όνομα του δικαιούχου με την προϋπόθεση του αποχαρακτηρισμού του υπό αντικατάσταση λεωφορείου. Επί της εκδιδόμενης άδειας κυκλοφορίας αναγράφεται η έναρξη και η λήξη του ορίου ηλικίας του λεωφορείου ως ακολούθως: α)Για τα αποχαρακτηρισμένα λεωφορεία εσωτερικού που είχαν κυκλοφορήσει το πρώτον στην Ελλάδα ως καινουργή, ως ημερομηνία έναρξης λαμβάνεται η 1η Ιανουαρίου του έτους έκδοσης της άδειας κυκλοφορίας. (Μετά τη σελ.350,14) Σελ. 350,15 Τεύχος-Σελ. Τουριστικά λεωφορεία 21.Ζ.δ.42 β)Για τα αποχαρακτηρισμένα λεωφορεία εσωτερικού που είχαν κυκλοφορήσει στην Ελλάδα εισαχθέντα εκ του εξωτερικού ως μεταχειρισμένα, ως ημερομηνία έναρξης λαμβάνεται η 1η Ιανουαρίου του έτους κατασκευής των λεωφορείων. γ)Για τα καινούργια λεωφορεία εσωτερικού ή εξωτερικού ως ημερομηνία έναρξης λαμβάνεται η ημερομηνία της χορηγούμενης άδειας κυκλοφορίας. δ)Για τα τιθέμενα σε κυκλοφορία το πρώτον στην Ελλάδα ως μεταχειρισμένα εξωτερικού, ως ημερομηνία έναρξης λαμβάνεται η 1η Ιανουαρίου του έτους πρώτης κυκλοφορίας αυτών στο εξωτερικό. 6.Οι Υπηρεσίες Μεταφορών και Επικοινωνιών των Νομαρχιακών Αυτοδιοικήσεων κοινοποιούν στις αρμόδιες Υπηρεσίες του ΕΟΤ αντίγραφα των ως άνω εκδιδομένων αδειών κυκλοφορίας. 7.Από τις διατάξεις της παρούσας απόφασης δεν προκαλείται δαπάνη σε βάρος του Κρατικού Προϋπολογισμού. 8.Η ισχύς της παρούσας αρχίζει από τη δημοσίευσή της στην Εφημερίδα της Κυβερνήσεως.